Jokšų tiltas

Jokšų tiltas – metalinis santvarinis tiltas, stovintis Klaipėdos rajone,  Priekulės seniūnijoje, Jokšų kaime, 5 km į pietvakarius nuo Priekulės. Nutiestas per Vilhelmo kanalą, jungiantį Minijos upę ties Lankupiais su Kuršių marių Malkų įlanka. Tiltas siejasi su keliu . Daugelį metų dėl avarinės būklės nenaudojamas.Jokšų tiltas, vieta Google Street View Pastatytas XX a. I dešimtmetyje. Nuo 2001 m. įrašytas į Kultūros vertybių registrą.

 Istorija 

Apie 1902-1904 m. per kanalą pastatyta 10 lengvų metalinių konstrukcijų tiltų, numeraciją pradedant nuo Klaipėdos. Dalis tiltų kanalo pietinėje dalyje susprogdinta per II pasaulinį karą. Jokšų tiltas (kartu su Kairių tiltu) yra vienas iš dviejų išlikusių tiltų su metalinėmis konstrukcijomis, kitur stūkso 7 tiltų atramų liekanos. 1928 m. prie Brukšvų pievos šalia kanalo penktojo Jokšų tilto buvo įrengta vėjo jėgainė-siurblinė. 1938 m. vasarą pradėti kanalo platinimo 5 metrais darbai. 

Pokaryje kanalas prarado turėtą ekonominę svarbą. Sovietmečiu pastatyti keli nauji tiltai prie didesnių gyvenviečių. Taip senieji tiltai neteko reikšmės ir nyko. Jokšų tiltas išliko, nes per jį vedė kelias iš Priekulės į pamario kaimą Svencelę. Be to, juo važiuodavo maršrutinis autobusas. Kai jo neliko, tiltas ėmė nykti. Prie metalinio karkaso pritvirtintos medinės dalys supuvo, sukrito į kanalą.Sunkiai startuoja kanalo komplekso statybos kauno.diena.lt 2022-12-17

 Rekonstrukcija 

Pastaraisiais metais parengtas tilto kapitalinio remonto darbų projektas, kurį įgyvendinus statinys taps tinkamu naudotis pėstiesiems, dviratininkams, taip pat ir lengviesiems automobiliams, atkuriant susisiekimą su Svencele (4 km į pietvakarius). Numatyta, kad nepažeidžiant konstrukcijų, bus demontuotos tilto perdangos, restauruoti ir ištiesinti jų metaliniai elementai, restauruoti metaliniai turėklai, atraminiai guoliai, tašytų akmenų ir plytų mūro atramos. Planuojama įrengti naujas gelžbetoninių polių atramas viduje, kraštinių atramų mazgus bei gelžbetoninius sparnus, medinius porankius ir vielos tinklą ant esamų turėklų, sutvarkyti tilto prieigas. Važiuojamojoje dalyje bus atkurta atveriama dalis praleisti laivams su aukštais stiebais – taip, kaip buvo galima XX a. pradžioje. Ties metalinių santvarų sandūra bus suformuotas į vieną pusę ant vyrių atverčiamas paklotas ir atveriami turėklų varteliai.Jokšų tilto per Klaipėdos (Karaliaus Vilhelmo) kanalą rekonstrukcijai – atviras kelias tec.lt 2019-11-08Rekonstruos unikalų tiltą per Karaliaus Vilhelmo kanalą pilotas.lt 2022-12-19

2024 m. pradėta tilto rekonstrukcija, kurią tikimasi užbaigti 2026 m.Prasidėjo istorinio Jokšų tilto rekonstrukcija klaipedos-r.lt 2024-03-20

Jokšų tiltas keturių tarpatramių, su plienine santvarine perdanga, atremta į du ramtus ir tris taurus. Plieninė kniedyta perdanga susideda iš gembinių santvarų ir skersinių sijų. Ant jų išlikę užrašai: „FRIEDENSHÜTTE. No. 20.“ ir „FRIEDENSHÜTTE. No. 14.“ Perdangos dalyje, virš giliausios kanalo vietos, palikta spraga su pakeliamu paklotu laivų stiebams praleisti. Istorinio tilto išmatavimai: 42 m ilgio ir 5,5 m pločio, 4,5 m aukščio.

 Šaltiniai 

 Nuorodos 

 Karaliaus Vilhelmo kanalas, tiltas Nr. 5 per kanalą nuo Jokšų iki Drevernos bildarchiv-ostpreussen.de

Kategorija:Klaipėdos rajono tiltai
Kategorija:Klaipėdos rajono paveldas
Kategorija:Lietuvos santvariniai tiltai
Kategorija:Tiltai per Karaliaus Vilhelmo kanalą